Source: http://www.1snsc.sk/index.php?action=module&id=mod_content&content_id=1653&category_id=0
Timestamp: 2013-05-19 02:39:02+00:00

Document:
1.SNSC | Metodický pokyn DR SR na uplatňovanie § 50 zákona č. 595/2003 Z. z. o dani z príjmov v znení neskorších predpisov
Pokyn DR SR na uplatňovanie § 50 zákona č. 595/2003 Z. z. o dani z príjmov v znení neskorších predpisov (ďalej len "zákon o dani z príjmov") od 1. januára 2010 Daňovník dane z príjmov fyzickej osoby alebo právnickej osoby je podľa § 50 ods. 1 zákona o dani z príjmov oprávnený po skončení zdaňovacieho obdobia vyhlásiť, že podiel zaplatenej dane sa má poukázať ním určenej právnickej osobe podľa § 50 ods. 4 cit. zákona (ďalej len "prijímateľ"). Daňovník, ktorý je fyzickou osobou (ďalej len "daňovník FO"), • podľa § 50 ods. 1 písm. a) zákona o dani z príjmov je oprávnený vyhlásiť v daňovom priznaní v lehote na podanie daňového priznania alebo vo vyhlásení predloženom miestne príslušnému správcovi dane do 30. apríla po skončení zdaňovacieho obdobia, ak jeho zamestnávateľ je platiteľ dane a vykonal ročné zúčtovanie, že podiel zaplatenej dane do výšky 2 % sa má poukázať ním určenému jednému prijímateľovi, právnickej osobe uvedenej v § 50 ods. 4 zákona o dani z príjmov • ak uplatňuje nárok na daňový bonus (§ 33 zákona o dani z príjmov), za zaplatenú daň považuje zaplatenú daň zníženú o daňový bonus [§ 50 ods. 1 písm. a) zákona o dani z príjmov], • podľa § 50 ods. 2 písm. a) zákona o dani z príjmov vo vyhlásení uvádza podiel zaplatenej dane do výšky 2 % najmenej 3,32 eura.* ______________________________________ * Podiel zaplatenej dane sa zaokrúhľuje matematicky na dve desatinné miesta, t.j. na eurocenty (§ 47 ods. 2 zákona o dani z príjmov). Daňovník, ktorý je právnickou osobou (ďalej len "daňovník PO“), • podľa § 50 ods. 1 písm. b) zákona o dani z príjmov je oprávnený vyhlásiť v daňovom priznaní v lehote na podanie daňového priznania, že podiel zaplatenej dane do výšky 2 % sa má poukázať ním určeným prijímateľom, právnickým osobám uvedeným v § 50 ods. 4 zákona o dani z príjmov, • podľa § 50 ods. 2 písm. b) zákona o dani z príjmov vo vyhlásení uvádza podiel zaplatenej dane do výšky 2 % najmenej vo výške 8,30 eura* pre jedného prijímateľa. _________________________________ * Podiel zaplatenej dane sa zaokrúhľuje matematicky na dve desatinné miesta, t.j. na eurocenty (§ 47 ods. 2 zákona o dani z príjmov). Ustanovenie § 50 ods. 1 písm. b) zákona o dani z príjmov sa s účinnosťou od 1. januára 2011 mení zákonom č. 504/2009 Z. z., ktorým sa mení a dopĺňa zákon o dani z príjmov (ďalej len „zákon č. 504/2009 Z. z.“). Účinnosť tohto ustanovenia vyplýva z Čl. VII cit. zákona. Na základe tejto zmeny a tiež ustanovenia § 52i zákona č. 504/2009 Z. z. daňovník PO s účinnosťou od 1. januára 2011 bude postupne znižovať podiel zaplatenej dane z 2 % na pol percenta, a to až do roku 2018. Poukazovanie podielu zaplatenej dane je zároveň viazané na poskytnutie daru daňovníkom, ktorí nie sú založení alebo zriadení na podnikanie (§ 2 ods. 1 Obchodného zákonníka), t.j. nemusí ísť o prijímateľov uvedených vo vyhlásení, a to na účely vymedzené v § 50 ods. 5 zákona o dani z príjmov (uvedené v druhom bode tohto metodického pokynu) v sume zodpovedajúcej ustanovenému percentu zaplatenej dane. Ak túto podmienku daňovník PO nesplní, podiel zaplatenej dane poukazovaný správcom dane sa zníži o pol percenta. Z ustanovenia § 52i zákona č. 504/2009 Z. z. vyplýva, že postupné znižovanie poukazovania podielu zaplatenej dane u daňovníkov PO sa vykonáva s účinnosťou od 1. januára 2011 až do roku 2018. V roku 2019 po postupnom znižovaní podielu zaplatenej dane bude môcť daňovník PO poskytnúť podiel zaplatenej dane už len do výšky 0,5 % jeho zaplatenej dane, a to bez podmienky poskytnutia finančných prostriedkov ako dar. Prvá fáza úpravy výšky podielu zaplatenej dane sa v súlade s ustanovením § 50 ods. 1 písm. b) zákona o dani z príjmov týka podľa § 52i ods. 1 zákona č. 504/2009 Z. z. zdaňovacích období končiacich v rokoch 2010 a 2011 (daňové priznania podávané v rokoch 2011 a 2012), a to zníženie podielu zaplatenej dane z 2 % na 1,5 %. K zníženiu podielu zaplatenej dane dôjde len vtedy, keď daňovník PO neposkytne súčasne ako dar finančné prostriedky najmenej vo výške zodpovedajúcej 0,5 % zaplatenej dane do lehoty na podanie daňového priznania daňovníkom, ktorí nie sú založení alebo zriadení na podnikanie na taxatívne vymedzené účely v § 50 ods. 5 zákona o dani z príjmov (bližšie uvedené v druhom bode tohto metodického pokynu). Znamená to, že po prvýkrát v roku 2011 pri podávaní daňového priznania za zdaňovacie obdobie končiace najneskôr 31. decembra 2010 sa uplatní postup podľa § 50 ods. 1 písm. b) zákona č. 504/2009 Z. z. v znení účinnom od 1. januára 2011. Takýto postup sa uplatní aj v roku 2012 pri podávaní daňového priznania za zdaňovacie obdobie končiace najneskôr 31. decembra 2011. Príklad č. 1: Daňovníkovi PO končí zdaňovacie obdobie 31. decembra 2010; ak tento daňovník neposkytne v roku 2010, resp. do lehoty na podanie daňového priznania za zdaňovacie obdobie roka 2010 podľa § 49 ods. 2 zákona o dani z príjmov v roku 2011 dar najmenej v sume zodpovedajúcej 0,5 % zaplatenej dane ním určeným daňovníkom (ktorí nie sú založení alebo zriadení na podnikanie) na účely vymedzené v zákone o dani z príjmov, správca dane zníži v roku 2011 poukazovaný podiel zaplatenej dane z daňového priznania za rok 2010 z 2 % na 1,5 %. Ak by tento daňovník poskytol dar najmenej vo výške zodpovedajúcej 0,5 % zaplatenej dane za rok 2010, môže sa rozhodnúť o poukázaní podielu zaplatenej dane do výšky 2 %, na základe čoho správca dane poukáže podiel zaplatenej dane do výšky 2 %. Takáto podmienka sa ustanovuje aj pri podávaní daňového priznania za zdaňovacie obdobie roka 2011. Ak daňovník PO oznámi správcovi dane v súlade s § 49 ods. 3 písm. a) alebo b) zákona o dani z príjmov v znení účinnom od 1. januára 2010, že lehotu na podanie daňového priznania k dani z príjmov právnickej osoby si predlžuje, alebo ak správca dane daňovníkovi PO predĺži lehotu na podanie daňového priznania za príslušné zdaňovacie obdobie v súlade s § 49 ods. 3 písm. c) zákona o dani z príjmov v znení účinnom od 1. januára 2010, predlžuje sa nie len lehota na podanie vyhlásenia, ale aj lehota na poskytnutie daru. Daňovník PO, ktorého zdaňovacím obdobím je hospodársky rok a toto zdaňovacie obdobie končí v priebehu roka 2010, daňové priznanie podáva v roku 2010, resp. v roku 2011 v závislosti od ukončenia hospodárskeho roka (zdaňovacieho obdobia). Ak sa daňovníkovi PO končí zdaňovacie obdobie počas roka 2010 a vznikne mu povinnosť podať daňové priznanie v lehote do 31. decembra 2010, vzhľadom na to, že ustanovenie § 50 ods. 1 písm. b) zákona č. 504/2009 Z. z. nadobúda účinnosť dňom 1. januára 2011, tento daňovník na poukázanie podielu zaplatenej dane aplikuje ustanovenie § 50 ods. 1 písm. b) zákona o dani z príjmov v znení účinnom do 31. decembra 2010. Ak daňovník PO bude podávať daňové priznanie za zdaňovacie obdobie ukončené v roku 2010, ale jeho lehota na podanie daňového priznania podľa § 49 zákona o dani z príjmov plynie po 31. decembri 2010 v čase, keď už ustanovenie § 50 ods. 1 písm. b) zákona č. 504/2009 Z. z. nadobudlo účinnosť (od 1. januára 2011), tento daňovník bude už uplatňovať špecifické podmienky poukazovania podielu zaplatenej dane ustanovené od 1. januára 2011, pretože ide o poukázanie podielu zaplatenej dane v roku 2011. V ďalších fázach úpravy výšky podielu zaplatenej dane podľa § 52i ods. 2 zákona č. 504/2009 Z. z. je daňovník PO oprávnený vyhlásiť v daňovom priznaní za zdaňovacie obdobia končiace najneskôr 31. decembra 2012 až 31. decembra 2014 v lehote na podanie daňového priznania (v rokoch 2013 až 2015), že podiel zaplatenej dane sa má poukázať do výšky 1,5 % ním určeným prijímateľom. Podmienkou je, že daňovník PO daruje finančné prostriedky najmenej vo výške zodpovedajúcej 1 % zaplatenej dane v zdaňovacom období alebo najneskôr v lehote na podanie daňového priznania, ktorého sa vyhlásenie týka, ním určeným daňovníkom nezaloženým alebo nezriadeným na podnikanie na účely taxatívne vymedzené v § 50 ods. 5 zákona o dani z príjmov. Ak daňovník PO neposkytne v tejto výške finančné prostriedky ako dar, je oprávnený vyhlásiť v daňovom priznaní v lehote na podanie daňového priznania, že podiel zaplatenej dane sa má poukázať ním určeným prijímateľom len do výšky 1 % zaplatenej dane. Znamená to, že takýto postup uplatní daňovník PO pri podávaní daňových priznaní v rokoch 2013, 2014 a 2015 za zdaňovacie obdobia končiace najneskôr 31. decembra 2012, 31. decembra 2013 a 31. decembra 2014. Za zdaňovacie obdobia končiace najneskôr 31. decembra 2015 (daňové priznanie podávané v roku 2016), 31. decembra 2016 (daňové priznanie podávané v roku 2017), 31. decembra 2017 (daňové priznanie podávané v roku 2018) a 31. decembra 2018 (daňové priznanie podávané v roku 2019), sa podiel zaplatenej dane podľa § 52i ods. 3 zákona č. 504/2009 Z. z. zníži do výšky 1 % za predpokladu, že daňovník daroval finančné prostriedky najmenej vo výške zodpovedajúce 1,5 % zaplatenej dane ním určeným daňovníkom nezriadeným alebo nezaloženým na podnikanie na účely vymedzené v § 50 ods. 5 zákona o dani z príjmov. Ak tak daňovník PO neurobí, podiel zaplatenej dane sa poukáže len do výšky 0,5 % zaplatenej dane. Daňovník PO v podávaných daňových priznaniach, počnúc zdaňovacím obdobím končiacim najskôr 31. decembra 2019, je podľa § 52i ods. 4 zákona č. 504/2009 Z. z. oprávnený vyhlásiť v lehote na podanie týchto daňových priznaní, že podiel zaplatenej dane do výšky 0,5 % zaplatenej dane sa má poukázať ním určeným prijímateľom, a to bez ustanovenej podmienky poskytnutia finančných prostriedkov ako dar. V súlade s § 50 ods. 8 zákona o dani z príjmov správca dane je povinný, ak sú splnené podmienky ustanovené v § 50 ods. 6 tohto zákona previesť podiely zaplatenej dane na účet prijímateľa. V tejto súvislosti skúma správca dane ustanovené podmienky podľa § 50 ods. 6 písm. a), b), c) a f) zákona o dani z príjmov. Postup, ktorý uplatní daňovník PO pri podávaní daňových priznaní v rokoch 2011 až 2019 (a následne) podľa § 52i zákona o dani z príjmov v znení účinnom od 1. januára 2011. 1. Vyhlásenie o poukázaní podielu zaplatenej dane (ďalej len "vyhlásenie") podľa § 50 ods. 1 až 3 zákona o dani z príjmov Daňovník FO alebo daňovník PO, ktorý sa rozhodne využiť inštitút o použití podielu zaplatenej dane na osobitné účely, deklaruje toto rozhodnutie prostredníctvom písomného vyhlásenia. Vyhlásenie daňovník predkladá svojmu miestne príslušnému správcovi dane [§ 3 zákona č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (ďalej len „zákon o správe daní“)]. 1.1 Daňovník, ktorý podáva daňové priznanie k dani z príjmov V súlade s § 50 ods. 1 písm. a) a b) zákona o dani z príjmov, ak daňovník podáva daňové priznanie k dani z príjmov, vyhlásenie je súčasťou tohto daňového priznania. Daňovník FO, ktorý podáva daňové priznanie, vypĺňa v tlačivách daňových priznaní za zdaňovacie obdobie roka 2009 • typ A vyhlásenie v VIII. oddiele, • typ B vyhlásenie v XII. oddiele. Daňovník PO, vypĺňa v tlačive daňového priznania za zdaňovacie obdobie roka 2009, resp. 2010 vyhlásenie v IV. časti, a ak sa tento daňovník rozhodne poukázať podiel zaplatenej dane v prospech viac ako jedného prijímateľa, údaje o týchto ďalších prijímateľoch uvádza v prílohe k IV. časti tohto daňového priznania. Daňovník PO vypĺňa vyhlásenie za ustanovených podmienok v § 50 ods. 1 písm. b) zákona o dani z príjmov v znení účinnom do 31. decembra 2010 aj s prihliadnutím na ustanovenie § 52i ods. 1 zákona č. 504/2009 Z. z., v znení účinnom od 1. januára 2011 v IV. časti daňového priznania vtedy, keď mu končí hospodárky rok najneskôr 30. septembra 2010 a lehota na podanie daňového priznania plynie podľa § 49 ods. 2 zákona o dani z príjmov do 31. decembra 2010. Ak daňovníkovi PO hospodársky rok končí po 30. septembri 2010 a lehota na podanie daňového priznania plynie po 31. decembri 2010, daňovník vypĺňa vyhlásenie za ustanovených podmienok v § 50 ods. 1 písm. b) zákona č. 504/2009 Z. z. platných od 1. januára 2011. Daňovník, ktorý podáva daňové priznanie, predkladá vyhlásenie v lehote na podanie daňového priznania (§ 49 ods. 2 zákona o dani z príjmov), t.j. napr. za zdaňovacie obdobie končiace 31. decembra 2009 do 31. marca 2010. Ak daňovník PO oznámi správcovi dane v súlade s § 49 ods. 3 písm. a) alebo b) zákona o dani z príjmov v znení účinnom od 1. januára 2010, že lehotu na podanie daňového priznania k dani z príjmov právnickej osoby si predlžuje, alebo ak správca dane daňovníkovi PO predĺži lehotu na podanie daňového priznania za príslušné zdaňovacie obdobie v súlade s § 49 ods. 3 písm. c) zákona o dani z príjmov v znení účinnom od 1. januára 2010, alebo daňovníkovi FO predĺži lehotu na podanie daňového priznania za zdaňovacie obdobie roka 2009 v súlade s § 49 ods. 3 zákona o dani z príjmov v znení účinnom do 31. decembra 2009, predlžuje sa aj lehota na podanie vyhlásenia. Údaje vo vyhlásení, ktoré je súčasťou daňového priznania, daňovník vypĺňa podľa predtlače. Ak daňovník neuplatní postup podľa § 50 zákona o dani z príjmov, vyznačí túto skutočnosť v príslušnom oddiele (časti) daňového priznania. Ak vyhlásenie neobsahuje všetky údaje, správca dane podľa § 41 ods. 1 zákona o správe daní vyzve daňovníka, aby v určenej lehote* chýbajúce údaje doplnil. Tento postup správca dane neuplatní, ak pri predložení vyhlásenia vie, že nie je preukázané splnenie niektorej z podmienok uvedených v § 50 ods. 6 zákona o dani z príjmov [napr., ak daňovník uviedol vo vyhlásení prijímateľa, ktorý nie je uvedený v zozname prijímateľov zverejnenom Notárskou komorou Slovenskej republiky (ďalej len "komora")], resp. daňovník uviedol vo vyhlásení nesprávne údaje o prijímateľovi V takomto prípade správca dane daňovníka nevyzýva na doplnenie vyhlásenia, ale v súlade s ustanovením § 50 ods. 8 zákona o dani z príjmov bez zbytočného odkladu upovedomí daňovníka o tom, že mu nárok na poukázanie podielu zaplatenej dane zaniká. Ustanovenie § 41 ods. 1 zákona o správe daní sa uplatní aj vtedy, ak daňovník spravil chybu v prepočte podielu zaplatenej dane, napr. zle zaokrúhlil 2 % podiel zaplatenej dane. Správca dane vyzve daňovníka, aby v určenej lehote* nesprávny údaj vo vyhlásení opravil. Ustanovenie § 41 ods. 1 zákona o správe daní, resp. § 50 ods. 8 zákona o dani z príjmov sa nepoužije, ak daňovník vo vyhlásení uviedol sumu podielu zaplatenej dane, ale táto po prepočte nie je najmenej 3,32 € u daňovníka FO a u daňovníka PO najmenej 8,30 € pre jedného prijímateľa. _________________________________ * Podľa § 41 ods. 2 zákona o správe daní, správca dane nemôže určiť lehotu kratšiu ako 15 dní. Z § 50 ods. 1 zákona o dani z príjmov vyplýva, že daňovník, ktorý podáva daňové priznanie, vyhlasuje ustanovené skutočnosti, týkajúce sa použitia podielu zaplatenej dane v daňovom priznaní v lehote na podanie daňového priznania podľa § 49 tohto zákona. Z ustanovenia § 50 zákona o dani z príjmov nevyplýva možnosť predmetné skutočnosti vyhlasovať, resp. už vyhlásené skutočnosti meniť v dodatočnom daňovom priznaní. Príklad č. 2: Daňovník v daňovom priznaní podanom za zdaňovacie obdobie roka 2009 vyhlásenie nevyplní. V júni 2010 podá dodatočné daňové priznanie za rok 2009 a vyplní v ňom aj vyhlásenie. Vyhlásenie v dodatočnom daňovom priznaní správca dane nemôže akceptovať, nakoľko daňovník, ktorý sa rozhodne využiť inštitút o poukázaní podielu zaplatenej dane, deklaruje svoje rozhodnutie prostredníctvom daňového priznania podaného v lehote podľa § 49 zákona o dani z príjmov (nie dodatočného daňového priznania, pretože na tento prípad nie je možné aplikovať § 39 zákona o správe daní). Príklad č. 3: Daňovník v daňovom priznaní vyplnil vyhlásenie. Prijímateľ, ktorého určil vo vyhlásení, nesplnil ustanovené podmienky, správca dane preto tomuto daňovníkovi oznámi, že nárok na poukázanie podielu zaplatenej dane zaniká (t.j. ním určenému prijímateľovi podiel zaplatenej dane nie je možné poukázať). Daňovník podá dodatočné daňové priznanie a zmení v ňom prijímateľa podielu zaplatenej dane. Z ustanovenia § 50 zákona o dani z príjmov nevyplýva možnosť meniť v dodatočnom daňovom priznaní prijímateľa určeného už v prv podanom daňovom priznaní. Správca dane preto vyhlásenie daňovníka v dodatočnom daňovom priznaní neakceptuje (ustanovenie § 39 zákona o správe daní neumožňuje aplikovať na tento prípad dodatočné daňové priznanie). Inštitút o poukázaní podielu zaplatenej dane podľa § 50 zákona o dani z príjmov je možné využiť aj vtedy, keď daňové priznanie za daňovníka podáva zákonný zástupca alebo právny nástupca, alebo zástupca, alebo správca konkurznej podstaty. 1.2. Daňovník FO, ktorému zamestnávateľ vykonal ročné zúčtovanie preddavkov na daň z príjmov zo závislej činnosti V súlade s § 50 ods. 1 písm. a) zákona o dani z príjmov daňovník FO, ktorému zamestnávateľ, ktorý je platiteľom dane, vykonal ročné zúčtovanie preddavkov na daň z príjmov zo závislej činnosti (ďalej len „ročné zúčtovanie“), predkladá vyhlásenie na osobitnom tlačive. Súčasťou vyhlásenia je podľa § 50 ods. 6 písm. a) zákona o dani z príjmov potvrdenie o tom, že daň, z ktorej podiel má správca dane na základe vyhlásenia daňovníka poukázať určenému prijímateľovi, bola daňovníkovi zrazená alebo daňovník nedoplatok na dani za zdaňovacie obdobie, za ktoré sa ročné zúčtovanie vykonalo, vysporiada v správnej výške do lehoty na podanie vyhlásenia (ďalej len „potvrdenie“), t.j. napr. za rok 2009 je potrebné daň vysporiadať do 30. apríla 2010. Potvrdenie je na základe žiadosti povinný daňovníkovi FO vystaviť zamestnávateľ, ktorý zamestnancovi ročné zúčtovanie vykonal (§ 39 ods. 7 zákona o dani z príjmov). Odporúčaný vzor potvrdenia je prílohou oznámenia MF SR o uverejnení vzoru odporúčaných tlačív v súvislosti s príjmami zo závislej činnosti podľa § 5 zákona č. 595/2003 Z. z. o dani z príjmov v znení neskorších predpisov, č. MF/28277/2009-72, ktoré bolo uverejnené vo Finančnom spravodajcovi č. 13/2009 na str. 512. Ak sa daňovník, ktorému zamestnávateľ vykonal ročné zúčtovanie, rozhodne použiť podiel zo svojej zaplatenej dane, potom podľa § 50 ods. 1 písm. a) zákona o dani z príjmov podáva svojmu miestne príslušnému správcovi dane vyhlásenie (spolu s ním aj potvrdenie) najneskôr do 30. apríla po skončení zdaňovacieho obdobia, t.j. napr. za rok 2009 najneskôr do 30. apríla 2010. Odporúčaný vzor takéhoto vyhlásenia je súčasťou oznámenia MF SR, ktoré bolo uverejnené vo Finančnom spravodajcovi č. 13/2009 na str. 510. Ide o odporúčané tlačivo, daňovník preto môže použiť aj vlastné tlačivo, ktoré ale musí obsahovať všetky náležitosti ustanovené v § 50 ods. 3 zákona o dani z príjmov, t.j. • presné označenie daňovníka, ktorý podáva vyhlásenie - meno, priezvisko, rodné číslo, trvalý pobyt a číslo telefónu, • zaplatená daň, z ktorej sa vypočíta suma do výšky 2 % zaplatenej dane, • sumu zodpovedajúcu podielu zaplatenej dane, • zdaňovacie obdobie, ktorého sa vyhlásenie týka, • identifikačné údaje prijímateľa - obchodné meno alebo názov, sídlo, právnu formu a identifikačné číslo organizácie (IČO/SID). Vzory odporúčaných tlačív (vyhlásenie a potvrdenie) sú uverejnené aj na internetových stránkach Ministerstva financií SR www.finance.gov.sk a Daňového riaditeľstva SR www.drsr.sk. Ak bolo správcovi dane doručené vyhlásenie, ktoré neobsahuje všetky predpísané náležitosti, správca dane v súlade s ustanovením § 20 ods. 9 zákona o správe daní vyzve daňovníka, aby v určenej lehote* vyhlásenie doplnil. Tento postup správca dane neuplatní, ak už pri predložení vyhlásenia vie, že nie je preukázané splnenie niektorej z podmienok uvedených v § 50 ods. 6 zákona o dani z príjmov (napr. daňovník uviedol vo vyhlásení za prijímateľa právnickú osobu, ktorá nie je uvedená v zozname prijímateľov zverejnenom komorou alebo daňovník nepredložil súčasne s vyhlásením potvrdenie o zaplatení dane), resp. daňovník uviedol vo vyhlásení nesprávne údaje o prijímateľovi. V takomto prípade správca dane daňovníka nevyzýva na doplnenie vyhlásenia, ale v súlade s ustanovením § 50 ods. 8 zákona o dani z príjmov bez zbytočného odkladu upovedomí daňovníka, že nárok na poukázanie podielu zaplatenej dane zaniká. Ustanovenie § 20 ods. 9 zákona o správe daní sa uplatní aj vtedy, ak daňovník spravil chybu v prepočte podielu zaplatenej dane, napr. zle zaokrúhli 2 % podiel zaplatenej dane. Správca dane vyzve daňovníka, aby v určenej lehote* nesprávny údaj vo vyhlásení opravil. Ustanovenie § 20 ods. 9 zákona o správe daní, resp. § 50 ods. 8 zákona o dani z príjmov sa nepoužije, ak daňovník FO vo vyhlásení uviedol sumu podielu zaplatenej dane, ale táto suma po prepočte nie je najmenej 3,32 €. _________________________________ * Podľa § 20 ods. 10 zákona o správe daní, ak daňovník vyhlásenie doplní v lehote určenej vo výzve, hľadí sa naň tak, ako by bolo predložené bez nedostatkov v deň pôvodného podania. Ak daňovník doplní vyhlásenie až po uplynutí určenej lehoty, považuje sa za podané dňom, keď bolo doplnené. Ak daňovník výzve správcu dane nevyhovie, hľadí sa na toto vyhlásenie, akoby nebolo podané. Vyhlásenie, ktoré nie je podané v ustanovenej lehote a ustanoveným spôsobom, nemôže správca dane akceptovať. Príklad č. 4: Daňovník podal daňové priznanie za zdaňovacie obdobie roka 2009 v januári 2010. V daňovom priznaní vyhlásenie nevyplnil, ale v marci 2010 doručí správcovi dane vyhlásenie na osobitnom tlačive. Pre daňovníka FO, ktorý podáva daňové priznanie, je vyhlásenie súčasťou tlačiva daňového priznania. Daňovník vyhlásenie v daňovom priznaní nevyplnil, ale aj napriek tomu, že ho podal na osobitnom tlačive, vyhlásenie nepodal ustanoveným spôsobom. Správca dane takéto vyhlásenie daňovníka nemôže akceptovať. Ak by však tento daňovník podal opravné daňové priznanie, v ktorom vyplní vyhlásenie, takéto opravné daňové priznanie správca dane bude akceptovať. 2. Prijímateľ podielu zaplatenej dane Podľa § 50 ods. 4 zákona o dani z príjmov podiel zaplatenej dane možno poskytnúť prijímateľovi, ktorým je • občianske združenie (zákon č. 83/1990 Zb. o združovaní občanov v znení neskorších predpisov), • nadácia (zákon č. 34/2002 Z. z. o nadáciách a o zmene Občianskeho zákonníka v znení neskorších predpisov), • neinvestičný fond (zákon č. 147/1997 Z. z. o neinvestičných fondoch a o doplnení zákona NR SR č. 207/1996 Z. z. v znení neskorších predpisov), • nezisková organizácia poskytujúca všeobecne prospešné služby (zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov), • účelové zariadenie cirkvi a náboženskej spoločnosti [§ 6 ods. 1 písm. h) a k) zákona č. 308/1991 Zb. o slobode náboženskej viery a postavení cirkví a náboženských spoločností], • organizácia s medzinárodným prvkom [zákon č. 116/1985 Zb. o podmienkach činnosti organizácií s medzinárodným prvkom v Československej socialistickej republike v znení zákona č. 157/1998 Zb.], • Slovenský Červený kríž, • subjekty výskumu a vývoja [§ 7 písm. a) a b) zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii činnosti vlády a organizácii ústrednej štátnej správy v znení neskorších predpisov], • Protidrogový fond, • Fond rozvoja odborného vzdelávania a prípravy. Účely, na ktoré možno podiel zaplatenej dane uvedeným prijímateľom poskytnúť, sú ustanovené v § 50 ods. 5 zákona o dani z príjmov, pričom taxatívne vymedzené účely musia byť u prijímateľa predmetom jeho činnosti. Ide o tieto činnosti: • ochrana a podpora zdravia; prevencia, liečba, resocializácia drogovo závislých v oblasti zdravotníctva a sociálnych služieb, • podpora a rozvoj telesnej kultúry,* • poskytovanie sociálnej pomoci, • zachovanie kultúrnych hodnôt, • podpora vzdelávania, • ochrana ľudských práv, • ochrana a tvorba životného prostredia, • veda a výskum. ______________________________________ * Zákonom č. 504/2009 Z. z. bola v § 50 ods. 5 písm. b) vykonaná zmena, čím sa umožňuje použiť podiel zaplatenej dane na podporu a rozvoj telesnej kultúry a nie len na podporu športu detí a mládeže a občanov zdravotne postihnutých, ako tomu bolo do 31. decembra 2009. Podľa § 2 zákona č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa telesnou kultúrou rozumie organizovaná alebo neorganizovaná, individuálna alebo skupinová činnosť súvisiaca s telovýchovnou, turistickou, športovou a pohybovo-rekreačnou aktivitou. Súčasťou telesnej kultúry je aj príprava odborníkov pôsobiacich na úseku telesnej kultúry, vedeckovýskumná činnosť a zabezpečovanie zdravotných, materiálno-technických a iných podmienok na jej rozvoj. Šport pre všetkých podľa cit. zákona je rekreačná aktivita uskutočňovaná rôznymi formami telesných cvičení a ďalšími záujmovými pohybovými činnosťami. Zmenu vykonanú v § 50 ods. 5 písm. b) zákona o dani z príjmov nerieši prechodné ustanovenie zákona o dani z príjmov, z toho dôvodu je zrejmé, že v roku 2010, ak prijímateľ v predmete činnosti má uvedenú podporu a rozvoj telesnej kultúry, finančné prostriedky, ktoré mu budú poukazované v roku 2010 môže použiť za ustanovených podmienok na účel uvedený v § 50 ods. 5 písm. b) v znení účinnom od 1. januára 2010 (aj keď tieto účely by neboli predmetom osvedčenia na zápis do zoznamu prijímateľov, ktorý notár vykonával od 1. septembra 2009 do 15. decembra 2009). Zoznam prijímateľov, ktorým možno poskytnúť podiel zaplatenej dane uverejňuje komora každoročne do 15. januára kalendárneho roka, v ktorom možno prijímateľovi poskytnúť podiel zaplatenej dane (§ 50 ods. 7 zákona o dani z príjmov). Zoznam prijímateľov je verejný zoznam, ktorý obsahuje: • obchodné meno alebo názov prijímateľa a jeho sídlo, • právnu formu prijímateľa, • identifikačné číslo organizácie, • číslo účtu a názov banky alebo pobočky zahraničnej banky, v ktorej má prijímateľ účet zriadený. Zoznam prijímateľov je zverejnený na internetovej stránke komory: www.notar.sk. Ak daňovník uvedie vo vyhlásení nesprávne údaje o prijímateľovi, nárok na poukázanie podielu zaplatenej dane podľa § 50 ods. 8 zákona o dani z príjmov v prospech tohto prijímateľa zanikne. Daňové orgány nie sú oprávnené údaje uvedené v zozname prijímateľov zverejnenom komorou opravovať, t.j. sú pre daňové orgány záväzné. Prípadné chyby v údajoch je oprávnená opravovať len komora. 3. Poukazovanie podielu zaplatenej dane Správca dane poukáže podiel zaplatenej dane prijímateľovi, ktorého daňovník určil vo vyhlásení len vtedy, ak sú splnené všetky podmienky podľa § 50 ods. 6 zákona o dani z príjmov. 3.1. Podmienky ustanovené pre daňovníka • daňovník nemá do lehoty na podanie daňového priznania nedoplatok na dani z príjmov, pričom daň za zdaňovacie obdobie, za ktoré sa podáva vyhlásenie, zaplatil v lehote na podanie daňového priznania, ak podáva daňové priznanie, ani povolený odklad a ani povolenie platenia dane v splátkach [§ 50 ods. 6 písm. a) zákona o dani z príjmov], • daňovník FO, ktorému zamestnávateľ, ktorý je platiteľom dane, vykonal ročné zúčtovanie, preukáže potvrdením od tohto zamestnávateľa, že daň za zdaňovacie obdobie, za ktoré sa ročné zúčtovanie vykonalo, bola daňovníkovi zrazená alebo daňovník nedoplatok na dani za zdaňovacie obdobie, za ktoré sa ročné zúčtovanie vykonalo, vysporiada v správnej výške najneskôr do lehoty na podanie vyhlásenia [§ 50 ods. 6 písm. a) zákona o dani z príjmov], t.j. najneskôr do 30. apríla po skončení zdaňovacieho obdobia. Takéto potvrdenie podľa § 39 ods. 7 zákona o dani z príjmov vystaví zamestnávateľ na žiadosť zamestnanca, pričom toto potvrdenie je prílohou vyhlásenia. Podľa § 38 ods. 7 zákona o dani z príjmov zamestnancovi, ktorý sa rozhodne prostredníctvom správcu dane poukázať podiel zo svojej zaplatenej dane, je zamestnávateľ povinný zraziť aj taký daňový nedoplatok vyplývajúci z ročného zúčtovania, ktorého suma sa rovná alebo je nižšia ako 3,32 eura.* _________________________________ * V súlade s § 40 ods. 5 zákona o dani z príjmov, ak nemôže zamestnávateľ, ktorý je platiteľom dane, zraziťzo zdaniteľnej mzdy zamestnanca daňový nedoplatok, ktorý vyplýva z ročného zúčtovania, z dôvodu, že mu už nevypláca mzdu alebo z dôvodu, že nemožno zamestnancovi podľa osobitných predpisov zrážku vykonať, vyberie daňový nedoplatok správca dane príslušný podľa trvalého pobytu zamestnanca. Na tento účel zamestnávateľ, ktorý je platiteľom dane, zašle všetky potrebné doklady do 30 dní odo dňa, keď táto skutočnosť nastala alebo keď ju tento zamestnávateľ zistil. Zamestnávateľ, ktorý je platiteľom dane a správca dane tento postup nepoužijú, ak sa daňový nedoplatok alebo suma rozdielu daňového bonusu rovná 3,32 eura alebo je nižšia ako 3,32 eura, len vtedy, keď daňovník nevyužije možnosť podať vyhlásenie podľa § 50 zákona o dani z príjmov. • daňovník FO vo vyhlásení určil len jedného prijímateľa podielu zaplatenej dane s uvedením príslušnej sumy [§ 50 ods. 6 písm. b) prvý bod zákona o dani z príjmov]; daňovník PO vo vyhlásení určil jedného alebo viac prijímateľov podielu zaplatenej dane s uvedením príslušných súm [§ 50 ods. 6 písm. b) druhý bod zákona o dani z príjmov]. 3.2. Podmienky ustanovené pre prijímateľa • prijímateľ je uvedený k 31. decembru predchádzajúceho kalendárneho roka v centrálnom registri prijímateľov, ktorý vedie komora [§ 50 ods. 6 písm. c) zákona o dani z príjmov],* _________________________________ * Podľa § 73a zákona č. 323/1992 Zb. o notároch a notárskej činnosti (Notársky poriadok) v znení neskorších predpisov notárske centrálne registre sú verejnými zoznamami vedenými v elektronickej podobe, do ktorých sa zapisujú zákonom ustanovené údaje. Podľa § 73b cit. zákona pri zápise do registra určených právnických osôb postupuje notár podľa osobitného predpisu. O vykonaní zápisu vydá notár žiadateľovi osvedčenie. • prijímateľ je osobou uvedenou v § 50 ods. 4 zákona o dani z príjmov, ktorej predmetom činnosti sú činnosti uvedené v § 50 ods. 5 tohto zákona [§ 50 ods. 6 písm. d) zákona o dani z príjmov], • prijímateľ vznikol najneskôr v priebehu kalendárneho roka, ktorý predchádza roku, v ktorom sa preukazuje splnenie ustanovených podmienok [§ 50 ods. 6 písm. e) zákona o dani z príjmov], • prijímateľ nemá nedoplatok na dani z príjmov v deň bezprostredne nasledujúci po uplynutí lehoty na podanie daňového priznania [§ 50 ods. 6 písm. f) zákona o dani z príjmov]. Príklad č. 5: Daňovníkovi bola predĺžená lehota na podanie daňového priznania za zdaňovacie obdobie roka 2009 do 30. apríla 2010. Prijímateľ, ktorého daňovník určil vo vyhlásení v podanom daňovom priznaní, podal daňové priznanie za zdaňovacie obdobie roka 2009 v ustanovenej lehote, t.j. do 31.marca 2010. Podmienka ustanovená pre prijímateľa v § 50 ods. 6 písm. f) zákona o dani z príjmov sa považuje za splnenú, ak tento prijímateľ 1. apríla 2010, t.j. v deň bezprostredne nasledujúci po uplynutí lehoty na podanie daňového priznania nemá určený prijímateľ nedoplatok na dani z príjmov. • prijímateľ nemá nedoplatok na povinnom poistnom, čo je notárovi povinný preukázať potvrdením príslušného orgánu, ktoré nemôže byť staršie ako 30 dní [§ 50 ods. 6 písm. g) zákona o dani z príjmov], • prijímateľ má zriadený účet v banke alebo pobočke zahraničnej banky; túto skutočnosť preukazuje prijímateľ potvrdením banky alebo pobočky zahraničnej banky nie starším ako 30 dní a notárovi oznamuje číslo tohto účtu [§ 50 ods. 6 písm. h) zákona o dani z príjmov], • notár osvedčil prijímateľovi a bez zbytočného odkladu oznámil komore identifikačné údaje prijímateľa, názov banky alebo pobočky zahraničnej banky, v ktorej má zriadený účet a číslo tohto účtu [§ 50 ods. 6 písm. i) zákona o dani z príjmov]. Splnenie podmienok podľa § 50 ods. 6 písm. d), e), g) a h) zákona o dani z príjmov osvedčuje prijímateľovi notár každoročne, a to počnúc 1. septembrom do 15. decembra bežného roka. Notár, ktorý vykoná osvedčenie, je povinný na účely zápisu prijímateľa do zoznamu prijímateľov na nasledujúci rok oznámiť komore identifikačné údaje prijímateľa v rozsahu podľa § 50 ods. 3 písm. d) zákona o dani z príjmov, názov banky alebo pobočky zahraničnej banky, v ktorej má prijímateľ zriadený účet a číslo tohto účtu. Splnenie podmienok podľa § 50 ods. 6 písm. a), b), c) a f) zákona o dani z príjmov overuje správca dane, pričom v súlade s § 50 ods. 8 cit. zákona pri skúmaní podmienok nevydáva rozhodnutie podľa zákona o správe daní. Podľa § 50 ods. 8 zákona o dani z príjmov správca dane je povinný po splnení podmienok podľa § 50 ods. 6 zákona o dani z príjmov previesť podiely zaplatenej dane na účet prijímateľa do troch mesiacov po lehote na podanie vyhlásenia podľa § 50 ods. 1 cit. zákona. Pri poukazovaní sumy zodpovedajúcej podielu zaplatenej dane na účet prijímateľa správca dane nevydáva rozhodnutie podľa zákona o správe daní. Príklad č. 6: Daňovník podal daňové priznanie za zdaňovacie obdobie roka 2009 v ustanovenej lehote, t.j. do 31. marca 2010. Prijímateľ podielu zaplatenej dane, ktorého daňovník uviedol vo vyhlásení, má predĺženú lehotu na podanie daňového priznania za zdaňovacie obdobie roka 2009 do 30. júna 2010 [na základe podaného oznámenia podľa § 49 ods. 3 písm. a) zákona o dani z príjmov]. Za zdaňovacie obdobie roka 2008 prijímateľ podal daňové priznanie v ustanovenej lehote, t.j. do 31.marca 2009 a daňovú povinnosť aj vyrovnal. V súlade s § 50 ods. 8 zákona o dani z príjmov správca dane po splnení podmienok podľa § 50 ods. 6 zákona o dani z príjmov je povinný previesť podiely zaplatenej dane na účet prijímateľa do troch mesiacov po lehote na podanie vyhlásenia podľa § 50 ods. 1 zákona o dani z príjmov. Daňovník má v tomto príklade povinnosť podať vyhlásenie (ktoré je súčasťou daňového priznania) do 31.marca 2010. Správca dane má povinnosť do troch mesiacov po tejto lehote, t.j. do 30. júna 2010 (ak sú splnené všetky ustanovené podmienky) previesť podiel zaplatenej dane na účet prijímateľa. Jednou z ustanovených podmienok je, že prijímateľ podielu zaplatenej dane nemá v deň bezprostredne nasledujúcom po uplynutí lehoty na podanie daňového priznania nedoplatok na dani z príjmov [§ 50 ods. 6 písm. f) zákona o dani z príjmov]. Prijímateľ si predĺžil lehotu na podanie daňového priznania za zdaňovacie obdobie roka 2009 do 30. júna 2010, podmienka ustanovená v § 50 ods. 6 písm. f) zákona o dani z príjmov by sa v tomto prípade považovala za splnenú, ak prijímateľ nemá 1. júla 2010 nedoplatok na dani z príjmov. Zákon o dani z príjmov takéto špecifické prípady nerieši, preto ak porovnávame znenie § 50 ods. 6 písm. a) zákona o dani z príjmov (vo vzťahu k nedoplatku na dani u daňovníka, ktorý podáva vyhlásenie) so znením § 50 ods. 6 písm. f) tohto zákona (u prijímateľa, ktorému sa má previesť podiel zaplatenej dane), potom pre takéto prípady pri skúmaní, či prijímateľ má nedoplatok na dani alebo nemá, je potrebné vychádzať u prijímateľa z jeho posledného podaného daňového priznania, t.j. v tomto prípade z daňového priznania podaného za zdaňovacie obdobie roka 2008. Na dodržanie ustanovení v § 50 ods. 6 písm. f) a ods. 8 zákona o dani z príjmov správca dane skúma nedoplatok na dani u tohto prijímateľa len k 1. aprílu 2009. Príklad č. 7: Daňovník PO má zdaňovacie obdobie hospodársky rok od 1. septembra 2009 do 31. augusta 2010. Ku dňu zmeny účtovného obdobia z kalendárneho roka na hospodársky rok, t.j. za zdaňovacie obdobie od 1. januára 2009 do 31. augusta 2009 daňovník PO podal daňové priznanie v lehote 30. novembra 2009 (do 3 kalendárnych mesiacov po skončení zdaňovacieho obdobia), v ktorom daňovník PO vyplnil vyhlásenie na poukázanie 2 % podielu zaplatenej dane a uviedol tam prijímateľa, ktorý bol zverejnený komorou v zozname prijímateľov 15. januára 2009. Správca dane mal v súlade s ustanovením § 50 ods. 8 zákona o dani z príjmov previesť podiel zaplatenej dane prijímateľovi uvedenému v tomto daňovom priznaní v lehote do 3 mesiacov od podania vyhlásenia (ktoré bolo súčasťou daňového priznania), t.j. do 28. februára 2010. Prijímateľ, ktorý je uvedený vo vyhlásení, mal lehotu na podanie daňového priznania za zdaňovacie obdobie roka 2008 do 31. marca 2009. Lehota na overenie nedoplatku na dani u prijímateľa podľa § 50 ods. 6 písm. f) zákona o dani z príjmov je 1. apríla 2009. Ak správca dane má poukázať určenému prijímateľovi podiel zaplatenej dane v súlade s § 50 ods. 8 zákona o dani z príjmov, t.j. do 28. februára 2010, potom v súlade s § 50 ods. 6 písm. f) cit. zákona môže overovať nedoplatok na dani u prijímateľa len v nadväznosti na podané daňové priznanie, ktoré ako daňovník PO podal v lehote do 31. marca 2009. V tomto prípade dňom, ktorý nasleduje bezprostredne po uplynutí lehoty na podanie daňového priznania prijímateľom, t.j. dňom, ku ktorému správca dane skúma nedoplatok na dani u prijímateľa, a to k 1. aprílu 2009. Príklad č. 8: Daňovník podáva daňové priznanie za zdaňovacie obdobie roka 2009 v lehote do 31. marca 2010, v ktorom vyplní vyhlásenie na poukázanie 2 % podielu zaplatenej dane. V súlade s § 50 ods. 8 zákona o dani z príjmov správca dane poukazuje podiel zaplatenej dane prijímateľovi v lehote do 3 mesiacov od podania vyhlásenia, t.j. do 30. júna 2010. Prijímateľ, ktorý je uvedený vo vyhlásení, má zdaňovacie obdobie hospodársky rok od 1. mája 2009 do 30. apríla 2010, daňové priznanie za toto zdaňovacie obdobie podáva do 2. augusta 2010 (31. júl 2010 pripadne na sobotu). Lehota na overovanie nedoplatku na dani u prijímateľa v nadväznosti na § 50 ods. 6 písm. f) zákona o dani z príjmov je 3. augusta 2010. Ak správca dane má previesť podiel zaplatenej dane podľa § 50 ods. 6 písm. f) cit. zákona do 30. júna 2010, potom nemôže overovať nedoplatok na dani u prijímateľa k 3. augustu 2010, ale na dodržanie podmienky ustanovenej v § 50 ods. 6 písm. f) zákona o dani z príjmov a podľa § 50 ods. 8 cit. zákona správca dane v tomto prípade skúma u tohto prijímateľa nedoplatok na dani len k 1. augustu 2009 (čo u prijímateľa je deň po lehote na podanie daňového priznania za zdaňovacie obdobie končiace 30. apríla 2009). Nárok na poukázanie sumy zodpovedajúcej podielu zaplatenej dane zanikne, t.j. správca dane podiel zaplatenej dane určenému prijímateľovi nepoukáže, ak • nebolo preukázané splnenie podmienok podľa § 50 ods. 6 zákona o dani z príjmov (§ 50 ods. 8 cit. zákona), pričom o tejto skutočnosti upovedomí správca dane daňovníka bez zbytočného odkladu, • predložené vyhlásenie obsahuje nesprávne údaje o prijímateľovi (§ 50 ods. 8 zákona o dani z príjmov). Ak daňovník PO uvedie vo vyhlásení viacerých prijímateľov a pri niektorých z nich uvedie nesprávne údaje, správca dane poukáže podiel zaplatenej dane len v prospech tých prijímateľov, údaje ktorých sú vo vyhlásení uvedené správne. O tom, že nárok na poukázanie podielu zaplatenej dane zaniká z dôvodu nesprávnych údajov o prijímateľovi (prijímateľoch), správca dane bez zbytočného odkladu upovedomí daňovníka, • prijímateľ podielu zaplatenej dane sa zruší po osvedčení splnenia podmienok podľa § 50 ods. 6 zákona o dani z príjmov do poukázania podielu zaplatenej dane správcom dane (§ 50 ods. 9 zákona o dani z príjmov). 4. Dôsledky vyplývajúce zo zmeny daňovej povinnosti, z ktorej bol poukázaný podiel zaplatenej dane Podľa § 50 ods. 10 zákona o dani z príjmov, ak sa dodatočne zistí, že daňová povinnosť daňovníka bola iná (vyššia alebo nižšia), ako bola uvedená v podanom daňovom priznaní, podiel zaplatenej dane, ktorý správca dane poukázal prijímateľovi, nie je možné upravovať. Príklad č. 9: V daňovom priznaní za zdaňovacie obdobie roka 2009 podanom 31. marca 2010 daňovník vyhlásil, že podiel zaplatenej dane vo výške 2 %, v sume 1 000 eur, sa má poukázať určenému prijímateľovi. Nakoľko boli splnené všetky ustanovené podmienky, správca dane uvedenú sumu prijímateľovi poukáže. V máji 2010 podá daňovník dodatočné daňové priznanie za zdaňovacie obdobie roka 2009. Podľa dodatočného daňového priznania daňová povinnosť daňovníka je vyššia a podiel zaplatenej dane vo výške 2 % by z tejto vyššej daňovej povinnosti predstavoval 1 200 eur, t.j. podiel zaplatenej dane z tejto sumy by bol o 200 eur vyšší ako podiel zaplatenej dane, ktorý bol poukázaný prijímateľovi na základe daňového priznania. Podiel zaplatenej dane poukázaný v prospech prijímateľa nie je možné dodatočne upravovať, to znamená, že správca dane nemôže uvedený rozdiel prijímateľovi dodatočne poukázať (daňovník v dodatočnom daňovom priznaní vyhlásenie nevypĺňa). Poznámka: Takýto postup sa uplatní aj vtedy, ak by správca dane do podania dodatočného daňového priznania ešte nepoukázal určenému prijímateľovi podiel zaplatenej dane. Ak sa dodatočne zistí, že daňová povinnosť daňovníka je nižšia, ako bola daňová povinnosť, z ktorej bol poukázaný podiel zaplatenej dane v prospech prijímateľa, preplatok na dani, ktorý v takomto prípade daňovníkovi vznikne, sa zníži o rozdiel medzi sumou poukázanou prijímateľovi a sumou zodpovedajúcou podielu zaplatenej dane z upravenej daňovej povinnosti (§ 50 ods. 10 zákona o dani z príjmov). Príklad č. 10: Daňovník podal daňové priznanie za zdaňovacie obdobie roka 2009, v ktorom si vypočítal daňovú povinnosť v sume 4 000 eur. V tomto daňovom priznaní vyplnil aj vyhlásenie, podľa ktorého sa určenému prijímateľovi má poukázať suma 80 eur (2 % zo sumy 4 000 eur). Všetky ustanovené podmienky boli splnené, správca dane preto poukázal sumu 80 eur v prospech určeného prijímateľa. Daňovník podá za uvedené zdaňovacie obdobie dodatočné daňové priznanie, podľa ktorého jeho daňová povinnosť predstavuje 3 000 eur, t.j. je o 1 000 eur nižšia ako tá, ktorú si vypočítal v pôvodne podanom daňovom priznaní. Na základe dodatočného daňového priznania daňovník požiada správcu dane o vrátenie daňového preplatku v sume 1 000 eur. Podiel zaplatenej dane z upravenej daňovej povinnosti predstavuje 60 eur (2 % zo sumy 3 000 eur). Podiel zaplatenej dane poukázaný prijímateľovi nie je možné dodatočne upravovať (v dodatočnom daňovom priznaní sa vyhlásenie nevypĺňa). Vzhľadom na to, že daňová povinnosť daňovníka podľa dodatočného daňového priznania je nižšia ako daňová povinnosť, z ktorej podiel bol poukázaný prijímateľovi, vzniknutý preplatok na dani sa zníži o rozdiel medzi sumou poukázanou prijímateľovi (80 eur) a sumou zodpovedajúcou 2 % z upravenej daňovej povinnosti (60 eur). Predmetný rozdiel v tomto prípade predstavuje 20 eur (80 eur – 60 eur), to znamená, že preplatok na dani, ktorý vznikol daňovníkovi v dôsledku podaného dodatočného daňového priznania, sa zníži o sumu 20 eur. Daňovníkovi správca dane preto vráti preplatok len v sume 980 eur (1 000 eur – 20 eur). Zákon č. 504/2009 Z. z. dopĺňa s účinnosťou od 1. januára 2010 do ustanovenia § 50 ods. 10 zákona o dani z príjmov aj ďalšiu podmienku, podľa ktorej prijatý podiel zaplatenej dane môže prijímateľ poskytnúť aj inej právnickej osobe. Prijímateľ poskytujúci inej právnickej osobe svoj prijatý podiel zaplatenej dane, je zodpovedný za to, že takto poskytnuté finančné prostriedky iná právnická osoba (nemusí ísť o prijímateľa, ktorý je zverejnený v zozname prijímateľov ani o daňovníka vymedzeného v § 50 ods. 4 zákona o dani z príjmov) použije na vymedzené účely v § 50 ods. 5 zákona o dani z príjmov (bližšie uvedené v druhom bode tohto metodického pokynu). Zároveň prijímateľ preukáže potrebnými dokladmi splnenie ustanovených podmienok. Iná právnická osoba musí podľa § 50 ods. 10 zákona o dani z príjmov použiť prijaté finančné prostriedky v lehote, ktorá sa vzťahuje na pôvodného prijímateľa podielu zaplatenej dane ustanovenej v § 50 ods. 11 zákona o dani z príjmov. Príklad č. 11: Správca dane poukáže v roku 2010 prijímateľovi podiel zaplatenej dane v sume 10 000 eur. Prijímateľ je povinný použiť tieto finančné prostriedky podľa § 50 ods. 11 zákona o dani z príjmov do 31. decembra 2011. Ak by prijímateľ poskytol z tejto sumy napr. 8 000 eur inej právnickej osobe, táto iná právnická osoba použije sumu 8 000 eur tiež do 31. decembra 2011, aj keď by prijímateľ poskytol tejto inej právnickej osobe túto sumu, napr. až v roku 2011. 5. Povinnosti prijímateľa podielu zaplatenej dane • podľa § 50 ods. 9 zákona o dani z príjmov, ak sa zruší prijímateľ do 12 mesiacov po poukázaní podielu zaplatenej dane správcom dane, je povinný najneskôr ku dňu zrušenia vrátiť podiel zaplatenej dane správcovi dane miestne príslušnému podľa sídla prijímateľa. Na nedodržanie tejto povinnosti sa vzťahujú ustanovenia o porušení finančnej disciplíny podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej len "zákon č. 523/2004 Z. z."); • podľa § 50 ods. 11 zákona o dani z príjmov, ak prijímateľ nepoužije poskytnutý podiel zaplatenej dane na ustanovené činnosti (§ 50 ods. 5 cit. zákona) najneskôr do konca roka nasledujúceho po roku, v ktorom mu bol podiel zaplatenej dane poukázaný, vzťahujú sa na prijímateľa ustanovenia o porušení finančnej disciplíny podľa zákona č. 523/2004 Z. z., pričom je povinný podiel zaplatenej dane vrátiť správcovi dane miestne príslušnému podľa sídla prijímateľa do 90 dní odo dňa vzniku skutočnosti, s ktorou je spojená povinnosť vrátiť poskytnutý podiel zaplatenej dane. Ak prijímateľ použije poskytnutý podiel zaplatenej dane v rozpore s ustanoveným účelom (§ 50 ods. 5 zákona o dani z príjmov), poruší finančnú disciplínu podľa § 31 zákona č. 523/2004 Z. z. Použitie podielu zaplatenej dane na obstaranie hnuteľnej veci a nehnuteľnosti, ktoré sa využívajú na ustanovené účely (§ 50 ods. 5 zákona o dani z príjmov) sa nepovažuje za porušenie finančnej disciplíny podľa zákona č. 523/2004 Z. z. Rovnako sa posudzuje aj použitie podielu zaplatenej dane na reklamu v súlade so zákonom č. 147/2001 Z. z. o reklame a o zmene a doplnení niektorých zákonov v znení neskorších predpisov, ktorá bola vynaložená na ustanovené účely v § 50 ods. 5 zákona o dani z príjmov; • podľa § 50 ods. 13 zákona o dani z príjmov prijímateľ, ktorého súhrn podielov zaplatenej dane z príjmov fyzických osôb a právnických osôb v ročnom prehľade prijímateľov podľa § 50 ods. 12 zákona o dani z príjmov je vyšší ako 3 319,39 eura, je povinný do 16 mesiacov odo dňa zverejnenia zoznamu podľa § 50 ods. 12 zákona o dani z príjmov zverejniť presnú špecifikáciu použitia prijatého podielu v Obchodnom vestníku, ktorá obsahuje najmä • výšku a účel použitia podielu zaplatenej dane, • spôsob použitia podielu zaplatenej dane, • výrok audítora, ak to ustanovuje zákon č. 431/2002 Z. z. o účtovníctve v znení neskorších predpisov. S účinnosťou od 1. januára 2010, ak súhrn podielov zaplatenej dane z príjmov fyzických osôb a právnických osôb v príslušnom kalendárnom roku je vyšší ako 33 000 eur, prijímateľ je povinný najneskôr do 30 dní od prijatia tejto sumy zriadiť osobitný účet v banke alebo pobočke zahraničnej banky; na tomto osobitnom účte vedie prijímateľ len prijatie a čerpanie podielu zaplatenej dane; finančné prostriedky zodpovedajúce podielu zaplatenej dane prijaté v kalendárnom roku pred týmto obdobím prijímateľ prevedie na tento účet do 30 dní od povinnosti jeho zriadenia, ktoré však budú znížené už o použité sumy. Úroky z peňažných prostriedkov na osobitnom účte, znížené o daň vybranú zrážkou podľa § 43 zákona o dani z príjmov prijímateľ musí použiť len na účely vymedzené v § 50 ods. 5 zákona o dani z príjmov (bližšie uvedené v druhom bode tohto metodického pokynu), ktoré sú predmetom jeho činnosti (do 31. decembra 2009 úroky pripísané na účet z finančných prostriedkov plynúcich ako podiel zaplatenej dane prijímateľ nie je povinný použiť na účely ustanovené v § 50 ods. 5 tohto zákona, pričom toto naďalej platí aj pre prijímateľa, ktorý nemá povinnosť zriadiť v banke osobitný účet na ustanovené účely v § 50 ods. 5 zákona o dani z príjmov). Ak si prijímateľ nesplní ustanovenú povinnosť v § 50 ods. 13 zákona o dani z príjmov, komora nezaradí prijímateľa v súlade s § 50 ods. 14 zákona č. 504/2009 Z. z. do zoznamu prijímateľov na obdobie jedného roka nasledujúceho po roku, v ktorom došlo k nesplneniu povinnosti podľa § 50 ods. 13 tohto zákona (do 31. decembra 2009 sa táto sankcia vzťahovala na obdobie troch rokov). Vzhľadom na to, že pri vyradení prijímateľa zo zoznamu prijímateľov sa zákonom č. 504/2009 Z. z. s účinnosťou od 1. januára 2010 zmierňuje ustanovená sankcia v § 50 ods. 14, ktorú zo zákona „uplatňuje“ komora voči prijímateľovi, ktorý si nesplní ustanovenú povinnosť zverejnenia údajov v Obchodnom vestníku platnú do 31. decembra 2009, t.j. táto sankcia sa znížila z troch rokov na jeden rok, je potrebné vychádzať od 1. januára 2010 z prechodného ustanovenia § 52h ods. 12 zákona č. 504/2009 Z. z. Z tohto ustanovenia vyplýva, že § 50 ods. 14 v znení účinnom od 1. januára 2010 sa použije aj na prijímateľa, ktorý si nesplnil ustanovenú povinnosť v § 50 ods. 13 zákona o dani z príjmov v znení účinnom do 31. decembra 2009. Komora tohto prijímateľa nezaradí do zoznamu prijímateľov na rok 2010. Znamená to, že už v roku 2010 môže takémuto prijímateľovi notár osvedčiť v čase od 1. septembra 2010 do 15. decembra 2010 podmienky na zverejnenie do zoznamu prijímateľov pre rok 2011. Príklad č. 12: Daňové riaditeľstvo SR 31. januára 2008 zverejnilo prehľad prijímateľov podielu zaplatenej dane za rok 2007. Prijímateľ, uvedený v tomto prehľade, mal do 31. mája 2009 povinnosť zverejniť presnú špecifikáciu použitia prijatého podielu zaplatenej dane v Obchodnom vestníku, pretože podľa tohto prehľadu dostal prijímateľ v roku 2007 podiel zaplatenej dane v sume 150 000 Sk. Tohto prijímateľa nezaradí komora v roku 2010 do zoznamu prijímateľov, aj napriek tomu, že zverejnil prijímateľ presnú špecifikáciu použitia prijatého podielu v Obchodnom vestníku v auguste 2009. Vzhľadom na znenie ustanovenia § 52h ods. 12 zákona o dani z príjmov prijímateľ, ak chce byť zapísaný v zozname prijímateľov v roku 2011, musí si v čase od 1. septembra 2010 do 15. decembra 2010 osvedčiť u notára splnenie ustanovených podmienok podľa § 50 ods. 6 písm. d), e), g) a h) zákona o dani z príjmov. Prijímateľ, ktorý porušil ustanovenú podmienku v § 50 ods. 13 zákona o dani z príjmov v roku 2008, t.j. ak nezverejnil potrebné údaje v Obchodnom vestníku do 31. mája 2008, môže len podporne uplatniť prechodné ustanovenie § 52h ods. 12 zákona o dani z príjmov, pretože zákon č. 504/2009 Z. z. takýto prípad špecificky nerieši. Ak vychádzame z ustanovenia § 52h ods. 12 zákona č. 504/2009 Z. z., že ustanovenie § 50 ods. 14 v znení účinnom od 1. januára 2010 sa použije aj na prijímateľa, ktorý si nesplnil povinnosť podľa § 50 ods. 13 v znení účinnom do 31. decembra 2009 a komora ho nezaradila do zoznamu prijímateľov na rok 2010, potom tento prijímateľ tiež nesplnil ustanovenú povinnosť v zákone o dani z príjmov do 31. decembra 2009, a preto ho komora nezaradí do zoznamu prijímateľov ani na rok 2010. Tento prijímateľ, ak v čase od 1. septembra 2010 do 15. decembra 2010 si dá osvedčiť notárovi ustanovené údaje (splní ustanovené podmienky v § 50 ods. 6 zákona o dani z príjmov), komora na základe uvedeného zaradí tohto prijímateľa do zoznamu prijímateľov zverejnenom 15. januára 2011. Prijímateľovi, ktorý porušil v roku 2008 ustanovenú podmienku o zverejnení údajov do Obchodného vestníka, sa skráti sankcia z troch rokov na dva roky, vzhľadom na vykonanú zmenu v § 50 ods. 14 zákonom č. 504/2009 Z. z. 6. Ročný prehľad prijímateľov Podľa § 50 ods. 12 zákona o dani z príjmov z údajov správcov dane o poskytnutí podielu zaplatenej dane zostavuje Daňové riaditeľstvo SR ročný prehľad prijímateľov podľa stavu k 31. decembru predchádzajúceho kalendárneho roka. V ročnom prehľade sa uvádza • názov prijímateľa a jeho sídlo, • identifikačné číslo organizácie,* • súhrn podielov zaplatenej dane, ktoré boli prijímateľovi poskytnuté. _________________________________ * Na základe doplneného ustanovenia § 50 ods. 12 zákona o dani z príjmov zákonom č. 504/2009 Z. z. s účinnosťou od 1. januára 2010 Daňové riaditeľstvo SR uvádza v ročnom prehľade aj identifikačné číslo organizácie (prijímateľa). Ročný prehľad prijímateľov za predchádzajúci rok zverejňuje Daňové riaditeľstvo SR vždy do 31. januára bežného roka na internetovej stránke www.drsr.sk a zároveň tento prehľad zasiela komore. Daňové riaditeľstvo SR Banská Bystrica odbor metodiky daní júl 2010	< Späť

References: § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 52
 § 50
 § 52
 § 50
 § 52
 § 50
 § 50
 § 49
 § 49
 § 49
 § 50
 § 50
 § 49
 § 50
 § 52
 § 50
 § 52
 § 50
 § 52
 § 50
 § 50
 § 50
 § 52
 § 50
 § 50
 § 50
 § 52
 § 49
 § 50
 § 49
 § 49
 § 49
 § 50
 § 41
 § 50
 § 50
 § 41
 § 41
 § 50
 § 41
 § 50
 § 49
 § 50
 § 49
 § 39
 § 50
 § 39
 § 50
 § 50
 § 50
 § 5
 § 50
 § 50
 § 20
 § 50
 § 50
 § 20
 § 20
 § 50
 § 20
 § 50
 § 50
 § 50
 § 2
 § 50
 § 50
 § 50
 § 50
 § 39
 § 38
 § 40
 § 50
 § 73
 § 73
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 49
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 50
 § 31
 § 50
 § 50
 § 50
 § 50
 § 43
 § 50
 § 50
 § 50
 § 50
 § 50
 § 50
 § 50
 § 52
 § 50
 § 50
 § 52
 § 50
 § 50
 § 52
 § 52
 § 50
 § 50
 § 50
 § 50
 § 50
 § 50